Les persones interessades a formar part de les borses de personal interí han de presentar una sol·licitud de participació dins del termini que estableixi la convocatòria, i ho han de fer exclusivament de forma electrònica.
Per aquells que ho necessitin, el Departament de Justícia habilita terminals on es pot tramitar la sol·licitud de participació a les adreces de les diferents gerències territorials.
En el moment de presentar la sol·licitud, s'ha de fer constar els partits judicials on es vol prestar serveis, indicant-ne com a mínim tres.
En cas de circumstàncies sobrevingudes, es pot sol·licitar l'exclusió d'alguns dels partits judicials sol·licitats.
En el cas dels metges forenses, poden optar per una o més demarcacions territorials, sense opció a excloure cap dels partits judicials que les integren.
Es pot sol·licitar pertànyer simultàniament a les borses de personal interí del cos de gestió processal i administrativa i del cos de tramitació processal i administrativa.
L'últim període de presentació de sol·licituds va ser del 16 al 30 de setembre de 2017.
Actualment només és possible la incorporació a les borses directament a la llista de funcionament de persones opositores, o bé a la llista de funcionament del cos de tramitació processal i administrativa de persones titulades en el CFGM de tècnic en gestió administrativa orientat a l'àmbit jurídic.
Podeu trobar més informació en els menús desplegables d'aquí sota.
Les persones que, amb posterioritat a l'entrada en vigor de l'Ordre JUS/141/2017, superin les proves selectives d'ingrés al cos al qual aspiren sense obtenir plaça, o bé aprovin un o més exercicis de les proves selectives, poden sol·licitar la integració a la llista de funcionament de persones opositores en el termini màxim d'un mes, a comptar des que es fa pública la llista definitiva d'aprovats del procés selectiu o la llista definitiva d'aprovats de cada exercici.
Aquestes persones s'ordenen segons la puntuació obtinguda en les proves selectives.
Les que han aprovat un o més exercicis en la darrera convocatòria ocupen els primers llocs i, per la seva banda, les persones que hagin aprovat més d'un exercici tenen preferència sobre la resta.
Ens cas d'empat s'ha de valorar el resultat de les proves i, si persisteix l'empat, cal tenir en compte el que estableix l'article 7.2 de l'Ordre 141/2017.
Un cop s'integren a la llista de funcionament preferent, els aspirants s'ordenen segons la puntuació obtinguda en la valoració dels mèrits que preveu l'article 6 i en posteriors reordenacions de la llista.
Per a tramitar la incorporació, cal enviar a [EMAIL], apuntant al tema del correu "NIF_NOM I COGNOMS_OPOSITORS ENTRADA POSTERIOR ", la següent documentació correctament emplenada:
Títol acadèmic del cos al qual s'aspira, escanejat o fotografiat (vegeu els requisits d'incorporació aquí )
Les persones que estiguin en possessió del títol del cicle formatiu de grau mitjà de tècnic en gestió administrativa orientat a l'àmbit jurídic i del certificat de realització o convalidació de les pràctiques en òrgans i oficines judicials, fiscalies i altres serveis de l'Administració de justícia, emès conjuntament pel Departament d'Ensenyament i el Departament de Justícia, poden sol·licitar la integració a la llista de funcionament de persones titulades en el cicle formatiu de grau mitjà de tècnic en gestió administrativa orientat a l'àmbit jurídic del cos de tramitació processal i administrativa, aportant el títol acreditatiu dels estudis cursats, o un resguard que acrediti que s'ha sol·licitat, i el certificat d'haver cursat l'àmbit jurídic i les pràctiques, a partir de l'endemà de la data en què hagin finalitzat el curs i estiguin en condicions d'obtenir el títol esmentat, i fins al 15 de gener de l'any següent a la finalització dels estudis.
Per a tramitar la incorporació, cal enviar a [EMAIL], apuntant al tema del correu "NIF_NOM I COGNOMS _CICLE FORMATIU ÀMBIT JURIDIC ", la següent documentació correctament emplenada:
Títulacions acadèmiques, escanejades o fotografiades (vegeu els requisits d'incorporació aquí )
Per a tramitar l'actualització de la puntuació amb motiu d'haver aprovat més exercicis de la mateixa oposició, les persones integrants de borsa, en el termini màxim d'un mes a comptar des que es fa pública la llista definitiva d'aprovats del procés selectiu, o la llista definitiva d'aprovats de cada exercici, han d'enviar a [EMAIL], apuntant al tema del correu "NIF_NOM I COGNOMS_ACTUALITZACIÓ PUNTUACIÓ", la següent documentació correctament emplenada:
Sol·licitud d'actualització de la puntuació fase oposició, indicant-hi l'exercici i la nota obtinguda.
En cas d'exercicis realitzats fora de l'àmbit territorial de Catalunya, certificat del Ministeri de Justícia o de l'òrgan competent que acrediti la superació de l'exercici corresponent.